stanford-oval/wikipedia huggingface dataset:
סמואל בראנן
חייו עד המעבר לקליפורניה

סמואל בראנן נולד בעיר סאקו (Saco) שבמיין כבנם הצעיר של תומאס בראנן, מהגר אירי ושרה שהייתה נכדתו של שר המלחמה בממשלתו של ג'ורג' וושינגטון. בהיותו בן 14 הוא עקר לאוהיו והתגורר בביתם של אלכסנדר ומרי אן בדלם שהייתה אחותו. שם למד בראנן את מקצוע הדפוס. שנתיים לאחר בואו לאוהיו הוא הצטרף לכנסייה המורמונית. בראנן עקר לניו יורק ב-1844 והחל שם להדפיס את העיתון The Prophet ("הנביא"), אחד מעיתוני התנועה המורמונית. הוא עסק במרץ בהטפות למען הכנסייה המורמונית ברחבי החוף המזרחי של ארצות הברית ומונה לנשיא הסניף של הכנסייה בניו יורק.
ב-1845 גורש בראנן מהכנסייה לזמן קצר בעקבות מכתב שקיבלו ראשיה מווילפורד וודרף (Wilford Woodruff‏; 1898-1807), חבר במועצת העליונה של הכנסייה (Quorum of the Twelve), שביקר בניו יורק. וודרף כתב כי בראנן וחברים נוספים בכנסייה מטיפים בגלוי על דוקטרינה שטרם התקבלה רשמית על ידי הכנסייה, פוליגמיה. לא ידוע האם בראנן הטיף בלבד לפוליגמיה או שגם יישם אותה. בהיותו בניו יורק נשא בראנן לאישה את אנה אלייזה קורווין (Anna Eliza Corwin‏; 1916-1823), וקיימת טענה כי כשעזב את אוהיו לניו יורק הוא הותיר אחריו את אשתו, האטי האטץ' (Hattie Hatch). קיימת גם טענה כי הרחקתו של בראנן מהכנסייה קשורה למאבקי כוח פנימיים בכנסייה. לאחר הירצחו של ג'וזף סמית, מייסד דת המורמונים ביוני 1844 תמך בראנן בוויליאם סמית, אחיו הצעיר של מייסד הדת, כנגד בריגהם יאנג שנבחר על ידי ראשי הכנסייה כמנהיגה החדש. בראנן נסע למרכז של המורמונים ב"נאוו" (Nauvoo)‏ שבאילינוי והצליח לשכנע להחזירו לכנסייה.
באותה שנה (1845) הורו שלטונות אילינוי למורמונים להתפנות מהמדינה. חברי הכנסייה בחנו יעדים אפשריים, כולל הטריטוריה המקסיקנית "קליפורניה עילית" (Alta California). באישורם של מנהיגי הכנסייה חכר בראנן את ספינת המפרשים "ברוקלין" (Brooklyn נבנתה ב-1834) עבורו ועבור 240 מורמונים במטרה להפליג ל"קליפורניה עילית". בנוסף לציודו האישי העמיס בראנן על הספינה מכבש דפוס ישן וטחנת קמח שלמה. הספינה הפליגה מניו יורק ב-4 בפברואר 1846, ולאחר מסע שנמשך קרוב לשישה חודשים סביב כף הורן שבמהלכו עצרה בהונולולו שבאיי הוואי, היא עגנה בנמל של הכפר המקסיקני ירבה בואנה (Yerba Buena), כיום סן פרנסיסקו, ב-31 ביולי 1846. בהגיעם למקום הם גילו שהיישוב הקטן נכבש על ידי צי ארצות הברית במסגרת מלחמת ארצות הברית–מקסיקו. קבוצת המורמונים שירדה מהספינה הכפילה כמעט את האוכלוסייה בכפר. בראנן מונה לנשיא הראשון של המיסיון המורמוני בקליפורניה.
קליפורניה

בינתיים הגיעו הידיעות כי בריגהם יאנג וקבוצת המורמונים העיקרית נמצאים בדרכם מערבה ובראנן החליט להכין עבורם אתר התיישבות שאותו כינה "תקווה חדשה" (New Hope). בינואר 1847 השתמש בראנן במכבש הדפוס שהביא עמו בספינה על מנת להוציא לאור את העיתון "California Star", העיתון הראשון בסן-פרנסיסקו, והשני ב"קליפורניה עילית" לאחר העיתון ("The Californian") שיצא לאור לראשונה במונטריי ב-15 באוגוסט 1846. בנובמבר 1848, פחות משנתיים אחר-כך, נמכרו שני העיתונים לאותו יזם שאיחד אותם והוציא לאור את העיתון The Daily Alta California (יומון קליפורניה עילית). בנוסף, יסד בראנן את בית הספר הראשון בסן פרנסיסקו.
ביוני 1847 נסע בראנן בדרך היבשה לגרין ריוור (Green River) בוויומינג על מנת לפגוש את בריגהם יאנג, ראש הכנסייה המורמונית, שהוביל את הקבוצה הראשונה של חלוצים מורמונים על פני המישורים הגדולים לאזור האגן הגדול (Great Basin). בראנן המליץ ליאנג שיביא את החלוצים המורמונים לקליפורניה, אבל יאנג דחה את ההצעה בהעדיפו התיישבות בחבל הארץ שהוא כיום מדינת יוטה.
בספטמבר 1847 בדרכו חזרה לסן פרנסיסקו מפגישתו עם יאנג עבר בראנן בסאטרס פורט (Sutter's Fort), מושבה חקלאית ומסחרית בעמק המרכזי של קליפורניה בקרבת סקרמנטו (עיר הבירה של קליפורניה) של ימינו אותה הקים ג'ון סאטר (John Augustus Sutter‏; 1880-1803) ב-1841. מכיוון שהמושבה הייתה על דרך השיירות הוא החליט להקים במקום חנות. הוא חזר לסן פרנסיסקו ומכר את כל רכושו (כולל רכוש שיועד במקור לכנסייה המורמונית) על מנת לממן את רכישת המוצרים לחנות.
קליפורניה > הבהלה לזהב

בתחילת 1848 החלו עובדיו של מייסד המושבה סאטרס פורט, לשלם בזהב עבור מוצרים שקנו בחנות של בראנן. את הזהב גילה ג'יימס מרשל (James Marshall), אחד מעובדיו של סאטר, על גדות ערוץ הנהר אמריקן (American River) בקולומה (Coloma) הקרובה לסאטרס פורט, בעת בניית מנסרה (Sutter's Mill) שהקים ג'ון סאטר במקום. בראנן ביקר במנסרה, וכנציג הכנסייה המורמונית קיבל מעשר מהזהב שמצאו העובדים המורמונים שבמקום בזמנם החופשי. בראנן רכש בסן פרנסיסקו את כל האתים שיכול היה לשים את ידו עליהם, והוא רץ ברחובות כשהוא צווח "זהב! זהב! זהב מהנהר אמריקן!". עיתונו "California Star" לא היה יכול להדפיס חדשות אלו מכיוון שכל הצוות עזב בדרכו לשדות הזהב. בתוך שבוע התרוקנה סן פרנסיסקו מיושביה.
קליפורניה > סן פרנסיסקו

בראנן פתח חנויות נוספות על מנת למכור מוצרים לכורים (ב-1849 היה הפדיון החודשי בחנות שלו בסאטרס פורט כ-150,000 דולר), והוא החל לרכוש קרקעות בסן פרנסיסקו. בתקופה זו הואשם בראנן כי תיעל כספים של הכנסייה המורמונית, כולל מעשרות שקיבל על מנת לממן את עסקיו הפרטיים. לשליחי הכנסייה שהגיעו עליו בנושא זה השיב "חיזרו לבריגהם יאנג ואמרו לו שאני אחזיר את כספו של אלוהים ברגע שישלח לי קבלה חתומה בידי אלוהים", אם כי חוקרים, דוגמת ויל בייגלי (Will Bagley), טוענים כי מדובר באגדה.
בראנן נבחר למועצת העיר הראשונה של סן פרנסיסקו בטריטוריה האמריקנית החדשה. לאחר סדרה של פשעים סנסציוניים באזור הוא סייע בארגון ועדת המשמר האזרחי של סן פרנסיסקו (San Francisco Committee of Vigilance), שפעלה דה פקטו ככוח משטרתי. המשמר נהג לפעול באלימות, ובאחד המקרים נרצח אדם שפלש לבית ריק על ידי אחד מאנשי המשמר האזרחי. אף שבראנן לא היה זה שלחץ על ההדק, הוא נחשב כמי שהסית למעשה. עקב מעשי האלימות של המשמר האזרחי החליטה מועצת הכנסייה המורמונית לגרש את ברנאן מהכנסייה.
ב-1851 ביקר בראנן בהוואי ורכש חלקות קרקע גדולות בהונולולו. ב-1853 נבחר סמואל בראנן כסנטור בסנאט של מדינת קליפורניה בסקרמנטו, הבירה של המדינה החדשה. הוא היה שותף בפיתוח הסחר עם סין והסכמים כספיים עם מקסיקו, בהקמת "החברה של חלוצי קליפורניה" (Society of California Pioneers), ובפיתוח חברות הבנקאות, הרכבות והטלגרף בקליפורניה. בראנן הקים לראשונה את בית הצוק (Cliff House), אחד מהאתרים הידועים ביותר של העיר סן פרנסיסקו כיום, על צוק מעל האוקיינוס השקט בחלקה המערבי הבלתי מפותח של סן פרנסיסקו.
קליפורניה > קליסטוגה

לאחר שבראנן ביקר במעיינות החמים שבמעלה עמק נאפה ב-1859, הוא תכנן לבנות אתר נופש חדש שם. הוא רכש את האדמה הכוללת את המעיינות בחלקה הצפוני של החווה "רנצ'ו קרנה הומנה" ויסד את העיר קליסטוגה, הלחם של המילים "קליפורניה" ו"סרטוגה". סרטוגה שבמדינת ניו יורק הייתה אז אתר מעיינות חמים אופנתי. על מנת לאפשר לנופשים דרך נוחה להגיע לאתר הנופש יסד בראנן את חברת הרכבת של עמק נאפה ב-1864. הנופשים נהגו להגיע באמצעות מעבורות שיצאו מסן פרנסיסקו, חצו את מפרץ סן פרנסיסקו והגיעו עד לנמל של ואלג'ו (Vallejo) בחלק התחתון של עמק נאפה. קו הרכבת השלים את הקטע שבין ואלג'ו לקליסטוגה. בנוסף ייבא בראנן גפנים ליין מצרפת והקים חווה של כבשי מרינו. בניגוד למיזמים אחרים שלו כשל מיזם קליסטוגה, ולאחר שמרבית המבנים באתר הנופש עלו באש נאלץ בראנן למכור את האתר ואת חברת הרכבת בהפסד.
ב-1868 היה בראנן לאחד המשקיעים העיקריים בקרן רובינזון (Robinson Trust) של איש העסקים אלפרד רובינזון (Alfred Robinson‏; 1895-1806). הקרן רכשה קרקעות באזור החוף של מחוז לוס אנג'לס, סמוך למפרץ סן פדרו (San Pedro Bay) בדרום קליפורניה, שהיו שייכים לאבל סטרנס (Abel Stearns‏; 1871-1798) ויזמה את פיתוחם.
ב-1872 התגרשה אנה אלייזה קורווין מבראנן. הוא איבד את מרבית הונו האישי לאחר הגירושים, כיוון שבמשפט הגירושים נקבע כי לאשתו הזכות למחצית מרכושם המשותף, שישולם במזומן. מכיוון שמרבית הונו של בראנן הושקע בנדל"ן, הוא היה חייב למכור את מרבית רכושו על מנת לשלם את כל עלות הסדר הגירושים.
קליפורניה > דרום קליפורניה

לאחר הגירושים הוא הפך לבעל מבשלה, ואז הפך לאלכוהוליסט. הוא נטש את סן פרנסיסקו, העיר שעזר להקים, והתמקם בסופו של דבר בסן דייגו, התחתן מחדש והקים חווה קטנה בסמוך לגבול עם מקסיקו, ועסק גם בספקולציה בקרקעות יחד עם הממשלה המקסיקנית של מדינת סונורה. ב-1888, בהיותו בן שישים ותשע, הוא קיבל תשלום בסך ארבעים ותשע אלף דולרים כריבית ממשלת מקסיקו. הוא הפסיק לשתות לשוכרה, שילם את כל חובותיו ומת חסר כול. סכום הכסף שהוריש אפילו לא אפשר לכסות את הוצאות ההלוויה שלו עצמו.
סמואל בראנן מת בגיל 70 באסקונדידו שבקליפורניה, ב-14 במאי 1889. הוא נקבר בבית הקברות "הר התקווה" (Mount Hope Cemetery) שבסן דייגו.
מורשת

אתרים רבים בקליפורניה נושאים את שמן של סמואל בראנן והם כוללים את רחוב בראנן בסן פרנסיסקו, אתר הנופש המדינתי האי בראנן (Brannan Island State Recreation), צוק בראנן (Brannan Bluff), ערוץ בראנן (Brannan Creek), הר בראנן (Brannan Mountain) ומעיינות בראנן (Brannan Springs). כמו כן קרויה על שמו חטיבת ביניים בסקרמנטו.
סמואל בראנן מוכר כמייסדם של שני יישובים בקליפורניה: העיירה קליסטוגה (Calistoga) והעיר יובה סיטי (Yuba City).
בשיתוף פעולה עם ג'ון אוגוסטוס סאטר (John Augustus Sutter, Jr.‏ 1897-1826), ועם המודדים ויליאם שרמן ואדוארד אורד (Edward Otho Cresap Ord‏; 1883-1818) הם תכננו את החלוקה הבלתי רשמית של העיר העתידה להיקרא סקרמנטו.
לקריאה נוספת

Reva Scott, Samuel Brannan and the Golden Fleece: A Biography, Kessinger Publishing, 2005, ISBN 1419105310 (Google Books)
Mark A. Eifler, Gold rush capitalists: greed and growth in Sacramento, UNM Press, 2002, ISBN 0826328229, (Google Books)
Richard W. Etulain, Western lives: a biographical history of the American West, Chapter 6: Anne F. Hyde, Sam Brannan and Elizabeth Byers, Mormons and Miners at Midcentury UNM Press, 2004, ISBN 0826334725 (Google Books)
הערות שוליים

↑  Speculator in Mexican Lands עמ' 10
↑  טענה שנשמעת כיום צבועה למדי בהתחשב בכך שוודרף עצמו היה נשוי ללפחות שש נשים
↑  ביוגרפיה קצרה של אנה אלייזה קורווין
↑  Speculator in Mexican Lands עמ' 11
↑  Biographical Notes
↑  בהשראת הפסוק "מה-נאוו על-ההרים רגלי מבשר, משמיע שלום מבשר טוב - משמיע ישועה; אמר לציון, מלך אלהיך" (ישעיהו נ"ב ז).
↑  The First Newspaper in California
↑  Latter-day Scoundrel Sam Brannan מאמר בן ארבעה דפים על היחס בין בראנן לראשי הכנסייה המורמונית, בייחוד בריגהם יאנג
↑  "חוות בשר האדם" בספרדית. נרכשה על ידי ד"ר אדוארד בייל (Dr. Edward Turner Bale) מהמושל המקסיקני של קליפורניה ב-1841.
↑  Speculator in Mexican Lands עמ' 24
↑  Samuel Brannan
↑  אתר טבע בדלתה של הנהרות סן ז'ואקין-סקרמנטו הכולל ביצות ואיים
↑  קרוי כיום Table Bluff‏ (40°39′29″N 124°12′59″W﻿ / ﻿40.65806°N 124.21639°W﻿ / 40.65806; -124.21639); צוק מעל האוקיינוס השקט בצפון קליפורניה
↑  כיום Woodfords‏ (38°46′40″N 119°49′19″W﻿ / ﻿38.777778°N 119.821944°W﻿ / 38.777778; -119.821944) קהילה בלתי ממוסדת דרומית מזרחית לאגם טאהו
↑  Sam Brannan Middle School
| --- | --- |
בקרת זהויות :  GND: 122019733  ISNI: 0000 0000 4643 0883  LCCN: nr91003177  NLG: 242097  SNAC: w60r9mkw  SUDOC: 150893809  VIAF: 40250026   WorldCat (עם VIAF): 40250026 
החנות של בראנן בסאטרס פורט
עיבוד תמונה

שלוש תמונות שצולמו דרך מסננים בצבע אדום, ירוק וכחול, ומימין התמונה הצבעונית הנוצרת מצירופן
הגדלת ניגודיות באמצעות תיקון ההיסטוגרמה.
עיבוד תמונה הוא תחום במדעי המחשב, מתמטיקה שימושית, הנדסת חשמל ואלקטרוניקה העוסק בעיבוד של תמונות ובמניפולציות שונות עליהן. לרוב העיבוד נעשה בתחום הדיגיטלי לאחר שהתמונה כבר נדגמה אך שם התחום כולל גם עיבוד תמונה אופטית במערכות אופטיות בהם נעשה שילוב של עיבוד ספרתי ואנלוגי.
מטרות ושימושים

עיבוד תמונה נעשה לשתי מטרות עיקריות:
לשם שיפור התמונה: הפחתת "רעשים", הדגשת פרטים, חידוד, ריטוש תמונה, יצירת אפקטים, תיקון צבעים ורמות אפור וכדומה.
לשם הסקת מסקנות: מדידות, זיהוי פגמים, גילוי תנועה, זיהוי צורות וסיווג אובייקטים.
לעיבוד תמונה שימושים רבים:
בתעשייה עיבוד התמונה משמש למדידות ולזיהוי פגמים. ישנן גם מכונות ש"רואות" את העובד המשתמש בהן, מכוונות את כלי העבודה ואחר בודקות את התוצאה.
בביטחון לאומי, בביטחון פנים ובאבטחה עיבוד התמונה משמש לזיהוי תנועה וסיווג צורות.
בציבור הרחב משתמשים בעיבוד תמונה על מנת לשפר את התמונות שצולמו.
יישומים

בתחום זה עוסקים בקביעת פורמטים שונים לאחסון תמונות, במיוחד אלו העוסקים בדחיסה ובפריסת קובץ התמונה, בפילטרים ובעיבודים נוספים של התמונות, כמו שיפור איכות ירודה של תמונה. בתחום הזה ישנו ענף של זיהוי צורות, כדי שעבודת העיבוד תהיה אוטומטית.
אחד היישומים הנפוצים ביותר בתחום, הוא שינוי רזולוציה של תמונה, סיבובה או היפוכה (ראו תמונה עליונה). גם המנגנון של הסרת עיניים אדומות מהתמונה, שקיים היום ברוב התוכנות הנפוצות לעיבוד תמונה, הוא יישום די נפוץ. תחום המצלמות הדיגיטליות שהתפתח בשנים האחרונות, הזריק דם חדש בתחום הזה, ותוכנות לעיבוד תמונה נפוצות היום, כמעט כמו תוכנות לעיבוד תמלילים.
עקרון

כל קובץ תמונה מורכב מנקודות זעירות הקרויות פיקסלים. ככל שיש יותר נקודות ביחידת שטח, כך הרזולוציה של התמונה גבוהה יותר, והתמונה תראה חדה יותר. ככל שנקודה יכולה לתת טווח יותר גדול של צבעים, כך עומק הצבע גדול יותר, והתמונה תראה ריאליסטית יותר. הנתונים הללו מאוחסנים כמו שהם בקובץ Bitmap (תמונת מפת סיביות), שבו יש יצוג מספרי לכל נקודה בתמונה, או שנדחסים באמצעות אלגוריתם מיוחד ונשמרים בקבצים דחוסים כדוגמת JPG. בכל תהליך של שמירה ופתיחה בקבצים דחוסים, התוכנה משתמשת בתהליך עיבוד מיוחד, שיודע לדחוס את נתוני התמונה תוך איבוד מינימלי של מידע.
ביצוע עיבוד תמונה

מערכת עיבוד תמונה בסיסית מורכבת מדוגם תמונה המחובר למחשב המסוגל לאחסן את התמונה בזיכרון ואחר כך לעבד אותו באמצעות תוכנה מתאימה המסוגלת לנהל את הדגימה, את התצוגה של התמונה ולבצע את האלגוריתמים השונים.
התמונה הנדגמת תופיע בזיכרון בצורת מטריצה דו־ממדית  \ p[x][y], כל איבר במטריצה הוא פיקסל. כל פיקסל מכיל אינפורמציה על רמת האור שהפיקסל הזה נחשף לה בזמן הצילום. הרזולוציה נקבעת על ידי צפיפות הפיקסלים על חיישן המצלמה, ואם דוגמים ומייצגים פיקסל בבייט (8 ביט) זה אומר שכל פיקסל מייצג אחד מ־256 רמות אפור.
במקרה של טיפול בתמונה צבעונית משתמשים לרוב ב־RGB ‏(Red Green Blue) ואז ישנן שלוש מטריצות:   \ p_{\text{red}}[x][y],p_{\text{green}}[x][y],p_{\text{blue}}[x][y]
לצורך שיפור תמונה משתמשים בחיבור בין פילטר המתוכנן לתוצאה שרוצים להשיג לבין התמונה. לרוב הפילטר יהיה קטן בממדים מהתמונה ואז כדי לייצר את מטריצת החיבור מציבים את הפילטר על התמונה, מצמידים אותה לפיקסל 0,0  (שהוא בדרך כלל הפיקסל השמאלי עליון), מבצעים מכפלות בין הפיקסלים, מסכמים את כל המכפלות ומקבלים מספר המוצב במקום 0,0 במטריצת התוצאה. מזיזים את הפילטר פיקסל אחד לימין (ב־X) מחשבים באותה דרך את המספר שיוצב במקום ה־1,0 וכך עד שמסיימים את השורה (הטיפול בעמודות דומה). פעולה זו היא בעצם פעולת קונבולוציה בדידה.
צריך לשים לב לכך שמטריצת היציאה קטנה בממדיה מהתמונה, אם גודל התמונה הוא X,Y וגודל הפילטר M,N אזי גודל מטריצת היציאה יהיה 1+X-M+1 ,Y-N.
פילטרים לדוגמה > פילטר המחליק רעש לבן (רעש בתדר מרחבי גבוה)

{\begin{pmatrix}0.25&0.25\\0.25&0.25\end{pmatrix}}
פיקסל במקום x,y במטריצת היציאה יהיה:
 \ Out[x][y]=(p[x][y]+p[x+1][y]+p[x][y+1]+p[x+1][y+1])/4
אפשר לראות שהתוצאה היא שכל פיקסל ביציאה יהיה ממוצע של 4 פיקסלים מהתמונה וזה ימצא רעש בתדר גבוה, אם תדר הרעש נמוך יותר (נקודות רעש גדולות יותר) אפשר יהיה לבחור מטריצה גדולה יותר שהמשמעות תהיה מיצוע שטחים גדולים יותר.
פילטרים לדוגמה > פילטר המבליט רק את השינויים בתמונה

{\begin{pmatrix}1&1&1\\1&-8&1\\1&1&1\end{pmatrix}}
פילטר זה מתקבל לאחר פעולת סכימה בין 4 פילטרי נגזרת שנייה הבאים:
נגזרת שנייה בציר ה- X:
 {\begin{pmatrix}0&0&0\\1&-2&1\\0&0&0\end{pmatrix}}
נגזרת שנייה בציר ה- Y:
 {\begin{pmatrix}0&1&0\\0&-2&0\\0&1&0\end{pmatrix}}
נגזרת שנייה אלכסונית:
 {\begin{pmatrix}0&0&1\\0&-2&0\\1&0&0\end{pmatrix}}
נגזרת שנייה אלכסונית בכיוון השני:
 {\begin{pmatrix}1&0&0\\0&-2&0\\0&0&1\end{pmatrix}}
אפשר לראות שאם אין שינויים בתמונה הפילטר המאוזן הזה יפיק אפס, כדי לקבל ערך כלשהו בתמונה חייבים להיות שינויים.
פילטר פופולרי זה ידוע בכינויו "לפלסיאן" (laplacian).
פילטרים לדוגמה > פילטר לזיהוי תנועה

בכל זמן נתון דוגמים תמונה לתוך מטריצה  \ p[x][y][t].
יוצרים מטריצת יציאה  \ p_{\text{out}}[x][y]=\left|p[x][y][t]-p[x][y][t-1]\right|. השימוש בערך המוחלט הוא מטעמים מעשיים, מערכות עיבוד תמונה עובדות עם מספרים חיוביים (אין משמעות לערך פיקסל שלילי).
חוסר תזוזה גורם למטריצה יציאה שכולה אפסים, תוצאות אחרות מתקבלות רק כאשר יש תנועה.
אלגוריתם זה מאתר כל תנועה ולכן גורם להרבה זיהויים שגויים מאחר שכל תזוזת ענפי עצים ברוח או מעוף ציפור יפעילו את הגלאי ולכן לרוב מוסיפים אלגוריתמים נוספים לטיפול במקרים אלו.
תוכנות עיבוד תמונה נפוצות

פוטושופ (Photoshop) - תוכנה מקצועית לעיבוד תמונה
לייטרום (Lightroom) - תוכנה מקצועית לעיבודי תמונה מהירים לצלמים
Paint Shop Pro - תוכנת עיבוד תמונה הדומה במקצת לפוטושופ
Facetune - אפליקציה לעיבוד תמונה במכשיר טלפון נייד
פוטו אדיטור - תוכנה לעיבוד תמונה שמשולבת באופיס
פוטו פיינט - תוכנה מקצועית לעיבוד תמונה המשולבת בתוכנה קורל דרו
Microsoft Office Picture Manager הנמצאת בחבילות אופיס
פיינט.נט - תוכנה חופשית בסביבת דוט נט
GIMP - תוכנה חופשית (תחת רישיון GPL), מולטי-פלטפורמית, הנתמכת על ידי מערכות הפעלה נוספות מלבד חלונות
PIXLR - תוכנה לעיבוד תמונה בWEB ולמכשירים ניידים של חברת אוטודסק
ראו גם

אלגוריתם קני
עיבוד תמונה מגמתי
ראייה ממוחשבת
גרפיקה ממוחשבת
| תחומים במדעי המחשב |
| --- | --- | --- |
| יסודות מתמטים | לוגיקה מתמטית • תורת הקבוצות • תורת המספרים • תורת הגרפים  • תורת הטיפוסים •  תורת הקטגוריות  • אנליזה נומרית • תורת האינפורמציה |  |
| תורת החישוביות | תורת האוטומטים • תורת הרקורסיה • תורת הסיבוכיות • מחשוב קוונטי |  |
| אלגוריתמים ומבנה נתונים | אנליזה של אלגוריתמים • גאומטריה חישובית |  |
| שפות תכנות ומהדרים | מפרש • פרדיגמת תכנות (תכנות פרוצדורלי • תכנות מונחה עצמים • תכנות פונקציונלי • תכנות לוגי) |  |
| חישוב מבוזר ועיבוד מקבילי | עיבוד מקבילי • מחשוב סריגי • בקרת מקביליות |  |
| הנדסת תוכנה | ניתוח מערכות מידע • עיצוב תוכנה • תכנות מחשבים • שיטות פורמליות • בדיקות תוכנה • מתודולוגיית פיתוח תוכנה |  |
| תקשורת | ניתוב • טופולוגיית רשת • קריפטוגרפיה |  |
| מסד נתונים | מסד נתונים יחסי • SQL • תנועה • אינדקסים • כריית מידע • CAP theorem |  |
| בינה מלאכותית | חשיבה אוטומטית • בלשנות חישובית • ראייה ממוחשבת • עיבוד שפה טבעית • בינה חישובית • מערכת מומחה • למידה חישובית • רובוטיקה |  |
| גרפיקה | הדמיה ממוחשבת • הנפשה ממוחשבת • עיבוד תמונה |  |
| שפות פורמליות | שפה רגולרית • שפה חסרת הקשר • שפה תלוית הקשר • ההיררכיה של חומסקי |  |
| שימושים במדע | ביואינפורמטיקה • מדעים קוגניטיביים • כימיה חישובית • פיזיקה חישובית • אנליזה נומרית |  |
היפוך תמונה אוטומטי
עונת 2018/2019 בליגה הלאומית בכדורגל נשים

| --- | --- |
ליגה לאומית בכדורגל נשים
 תקופת התחרות:  16 באוקטובר 2018 – 19 במאי 2019 (216 ימים)
 מלכת השערים:  דוברת בנדל (מכבי בנות עמק חפר) – 109 שערים
 → 2017/20182019/2020 ←
עונת 2018/2019 בליגה לאומית בכדורגל נשים הייתה העונה ה-10 בליגת המשנה בכדורגל נשים בישראל, תחת אחריות הההתאחדות לכדורגל בישראל. העונה הסדירה נפתחה ב-16 באוקטובר 2018 והסתיימה ב-19 במאי 2019. לעונה זו נרשמו 10 קבוצות אך קבוצת בנות לוד התפרקה לאחר הסיבוב הראשון ואת העונה סיימו 9 קבוצות בלבד.
מכבי בנות עמק חפר סיימה ראשונה ועלתה לליגת העל לראשונה בתולדותיה. 
הפועל עירוני פתח תקווה סיימה שנייה אך הפסידה במשחק המבחן מול בנות נתניה מליגת העל ונשארה בליגה הלאומית.
לקראת פתיחת העונה

6 הקבוצות ששיחקו בליגה בעונה הקודמת נרשמו גם לעונה זו. הפועל עירוני פתח תקווה שנשרה מליגת העל לראשונה בתולדותיה הצטרפה לליגה. בית"ר בנות כפר כנא ובנות לוד הוקמו והצטרפו לליגה. גם הפועל מרמורק הוקמה מחדש ונרשמה לליגה.
פורמט הליגה

כיוון שנרשמו 10 קבוצות, התכנית הייתה לקיים שני סיבובים בני 9 מחזורים כל אחד - 18 מחזורים בסך הכל. לאחר מכן יחולקו הקבוצות לפלייאוף עליון ותחתון, כשבכל אחד 5 קבוצות. בפלייאוף העליון תשחק כל קבוצה מול המתחרות בפלייאוף עוד שני משחקים (בית וחוץ), כלומר עוד 8 משחקים. בפלייאוף התחתון תשחק כל קבוצה מול המתחרות בפלייאוף עוד משחק אחד. הקבוצה שתסיים ראשונה בפלייאוף העליון תעפיל לליגה הראשונה והקבוצה השנייה תתמודד מול השלישית בפלייאוף התחתון בליגת העל על הזכות לשחק בליגה הראשונה.
בפועל, לאחר סיבוב אחד הפסיקה ההתאחדות את פעולתה של בנות לוד מאחר שהקבוצה לא הצליחה להעמיד מספיק שחקניות למשחקים ולא התייצבה לחלקם. כתוצאה מכך, כל תוצאות הקבוצה במהלך הסיבוב בוטלו ובפועל נלקחו בחשבון במסגרת שני הסיבובים הראשונים 16 משחקים בלבד לכל קבוצה. קבוצות הפלייאוף העליון היו אמורות לשחק עוד 8 משחקים (אך 2 משחקים לא התקיימו) וקבוצות הפלייאוף התחתון שיחקו עוד 3 משחקים בלבד. בסה"כ שיחקו קבוצות הפלייאוף העליון 23–24 משחקים וקבוצות הפלייאוף התחתון 19 משחקים בלבד.
טבלת הליגה הסדירה בסיום הסיבוב השני

| מיקום | קבוצה | משחקים | ניצחונות | תיקו | הפסדים | שערי זכות | שערי חובה | הפרש שערים | נקודות | הערות |
| --- | --- | --- | --- | --- | --- | --- | --- | --- | --- | --- |
| 1 | מכבי בנות עמק חפר | 16 | 15 | 0 | 1 | 145 | 5 | 140 | 45 | העפילו לפלייאוף עליון |
| 2 | הפועל עירוני פתח תקווה | 16 | 14 | 0 | 2 | 124 | 8 | 116 | 42 | העפילו לפלייאוף עליון |
| 3 | בית"ר בנות עירוני מעלה אדומים | 16 | 13 | 0 | 3 | 113 | 19 | 94 | 39 | העפילו לפלייאוף עליון |
| 4 | בית"ר בנות כפר כנא | 16 | 7 | 2 | 7 | 45 | 60 | 15- | 23 | העפילו לפלייאוף עליון |
| 5 | בנות אילת | 16 | 6 | 0 | 10 | 51 | 76 | 25- | 18 | העפילו לפלייאוף עליון |
| 6 | הפועל בנות פרדסיה | 16 | 5 | 3 | 8 | 27 | 64 | 37- | 18 | פלייאוף תחתון |
| 7 | מכבי צור שלום ביאליק | 16 | 4 | 3 | 9 | 28 | 77 | 49- | 15 | פלייאוף תחתון |
| 8 | הפועל מרמורק | 16 | 2 | 2 | 12 | 14 | 106 | 92- | 8 | פלייאוף תחתון |
| 9 | מכבי באר שבע | 16 | 0 | 2 | 14 | 8 | 140 | 132- | 2 | פלייאוף תחתון |
| 10 | בנות לוד | 0 | 0 | 0 | 0 | 0 | 0 | 0 | 0 | פלייאוף תחתון |
טבלאות הליגה הסדירה בסיום העונה > טבלת הפלייאוף העליון בסיום העונה

| מיקום | קבוצה | משחקים | ניצחונות | תיקו | הפסדים | שערי זכות | שערי חובה | הפרש שערים | נקודות | הערות |
| --- | --- | --- | --- | --- | --- | --- | --- | --- | --- | --- |
| 1 | מכבי בנות עמק חפר | 23 | 21 | 1 | 1 | 196 | 7 | 189 | 64 | העפילה לליגת העל |
| 2 | הפועל עירוני פתח תקווה | 23 | 19 | 1 | 3 | 150 | 12 | 138 | 58 | הפסידה במשחק המבחן לבנות נתניה מליגת העל 0–1 ונשארה בליגה הלאומית |
| 3 | בית"ר בנות עירוני מעלה אדומים | 24 | 17 | 0 | 7 | 147 | 40 | 107 | 51 |  |
| 4 | בית"ר בנות כפר כנא | 23 | 7 | 3 | 13 | 48 | 107 | 59- | 24 |  |
| 5 | בנות אילת | 23 | 7 | 1 | 15 | 56 | 121 | 65- | 22 |  |
טבלאות הליגה הסדירה בסיום העונה > טבלת הפלייאוף התחתון בסיום העונה

| מיקום | קבוצה | משחקים | ניצחונות | תיקו | הפסדים | שערי זכות | שערי חובה | הפרש שערים | נקודות | הערות |
| --- | --- | --- | --- | --- | --- | --- | --- | --- | --- | --- |
| 6 | הפועל בנות פרדסיה | 19 | 8 | 3 | 8 | 36 | 65 | 29 | 27 |  |
| 7 | מכבי צור שלום ביאליק | 19 | 6 | 3 | 10 | 34 | 83 | 49- | 21 |  |
| 8 | הפועל מרמורק | 19 | 2 | 2 | 15 | 15 | 111 | 96- | 8 |  |
| 9 | מכבי באר שבע | 19 | 1 | 2 | 16 | 11 | 147 | 136- | 5 |  |
מלכת השערים

| מקום | שם | קבוצה | שערים |
| --- | --- | --- | --- |
| 1 | ישראל דוברת ואן אוורקרק (בנדל) | מכבי בנות עמק חפר | 109 |
| 2 | ישראל נוי אמסילי | בית"ר בנות עירוני מעלה אדומים | 53 |
| 3 | ישראל נתלי טאטי | בית"ר בנות עירוני מעלה אדומים | 34 |
| 4 | ישראל לביאה ואן אוורקרק | מכבי בנות עמק חפר | 24 |
| 5 | ישראל נועה שמש | מכבי בנות עמק חפר | 23 |
ראו גם

גביע המדינה בכדורגל נשים 2018/2019
הערות שוליים

↑  החלטת בית הדין המשמעתי בעניין בנות לוד, באתר ההתאחדות לכדורגל
| עונות בליגת המשנה בכדורגל נשים |
| --- | --- | --- |
| ליגת נשים שנייה | 2006/2007 • 2010/2011 • 2011/2012 • 2012/2013 • 2013/2014 • 2014/2015 • 2015/2016 |  |
| הליגת הלאומית בכדורגל נשים | 2016/2017 • 2017/2018 • 2018/2019 • 2019/2020 • 2020/2021 • 2021/2022 • 2022/2023 |  |
עזריהו בן צדוק

ערך זה עוסק בכהן מימי בית המקדש הראשון. אם התכוונתם למשמעות אחרת, ראו .
עֲזַרְיָהוּ בֶן-צָדוֹק הַכֹּהֵן היה הכהן הגדול השלישי שכיהן בבית המקדש הראשון אשר בירושלים.
על אף שנקרא "בן צדוק" יש סוברים כי נקרא כך לא כי צדוק הכהן היה אביו ממש אלא שצדוק היה זקנו. ואביו היה אחימעץ בן צדוק.
ככל הנראה, לפני התמנותו לכהן גדול, שירת עזריהו כשר בצבאו של שלמה המלך; ”וְאֵ֥לֶּה הַשָּׂרִ֖ים אֲשֶׁר־ל֑וֹ עֲזַרְיָ֥הוּ בֶן־צָד֖וֹק הַכֹּהֵֽן” (מלכים א ד ב). אם הביטוי שכיהן כ"כהן גדול" בכתובים לא נקרא אלא בשם "כהן הראש".
עזריהו בן צדוק היה ה"עזריהו" הראשון שכיהן בכהונה גדולה בבית המקדש. אחריו, קם מנכדיו עזריה בן יוחנן שגם כיהן בכהונה גדולה.
לפי האפוס האתיופי-נוצרי כברה נגסת, עזריהו היה האדם החשוב ביותר במשלחת היהודים ששלח שלמה המלך עם מנליק.
עזריהו הוא חלק מרשימה בת 53 דמויות מקראיות, שאושרו במחקר מבחינה ארכאולוגית כדמויות היסטוריות.
ראו גם

הכהנים בני צדוק